b'\n_START_ARTICLE_\nGlengarry Glen Ross\n_START_PARAGRAPH_\nGlengarry Glen Ross er et skuespil fra 1983 af den amerikanske dramatiker David Mamet.\n_START_SECTION_\nHandlingen\n_START_PARAGRAPH_\nStykket foreg\xc3\xa5r over to dage, og handler om fire desperate s\xc3\xa6lgere, der alle er villige til at bruge b\xc3\xa5de uetiske og ulovlige metoder, fra eftersnak og l\xc3\xb8gn til trusler og indbrud, for at s\xc3\xa6lge uattraktive byggegrunde til uvillige, men potentielle k\xc3\xb8bere.\n_START_SECTION_\nF\xc3\xb8rste akt\n_START_PARAGRAPH_\nF\xc3\xb8rste akt foreg\xc3\xa5r i en kinsesisk restaurant._NEWLINE_I f\xc3\xb8rste scene pr\xc3\xb8ver den aldrende s\xc3\xa6lger Levene at overbevise sin foresatte Williamson om at han stadig har det der skal til for at v\xc3\xa6re en dygtig s\xc3\xa6lger. Kontoret har f\xc3\xa5et en liste med navne ind p\xc3\xa5 nye potentielle k\xc3\xb8bere, s\xc3\xa5kaldte emner, og Levene er desperat for at f\xc3\xa5 adgang til de nye emner. Men Williamson er urokkelig. Kontorets regler er at kun succesfulde s\xc3\xa6lgere f\xc3\xa5r adgang til emnerne, og det er l\xc3\xa6nge siden Levene har kunnet s\xc3\xa6lge. F\xc3\xb8rst da Levene tilbyder Williamson procenter af sit salg og et kontantbel\xc3\xb8b per emne giver han sig, men da det viser sig at Levene ikke har pengene p\xc3\xa5 sig tr\xc3\xa6kker Williamson tilbuddet tilbage og efterlader ham med et emne, der er s\xc3\xa5 godt som umuligt at lave et salg p\xc3\xa5._NEWLINE_I anden scene sidder de to s\xc3\xa6lgere Aaronow og Moss ved et bord i restauranten. Moss er utilfreds med det han betragter som \xc3\xa5benlyst urimelige vilk\xc3\xa5r for deres arbejde. Han brokker sig h\xc3\xb8jlydt og Aaronow pr\xc3\xb8ver at bakke op om hans brok, s\xc3\xa5 godt han kan. Langsomt drejer Moss samtalen ind p\xc3\xa5 at nogen burde bryde ind p\xc3\xa5 kontoret, stj\xc3\xa6le de nye emner og s\xc3\xa6lge dem til konkurrenten. Og at den "nogen" burde v\xc3\xa6re Aaronow. Moss har allerede lavet en forh\xc3\xa5ndaftale med konkurrenten om en pris og en efterf\xc3\xb8lgende ans\xc3\xa6ttelse p\xc3\xa5 fordelagtige vilk\xc3\xa5r. Han t\xc3\xb8r dog ikke selv lave indbruddet, da han mener han i forvejen har brokket sig for meget og derfor vil v\xc3\xa6re den, der f\xc3\xb8rst bliver mist\xc3\xa6nkt. Aaronow pr\xc3\xb8ver at undsl\xc3\xa5 sig, men scenen slutter uden der er kommet et endeligt svar fra Aaronow til Moss._NEWLINE_I tredje scene sidder s\xc3\xa6lgeren Roma med en potentiel kunde, Lingk. Uden at komme direkte ind p\xc3\xa5 sit \xc3\xa6rinde, at s\xc3\xa6lge byggegrunde, opbygger han et tillidsforhold til Lingk ved at tale om alt og ingenting, meningen med livet, selvrealisering, sex og lykke. Lingk lytter opm\xc3\xa6rksomt og da Roma f\xc3\xb8ler han er hvor han vil have ham pr\xc3\xa6senterer han ham henkastet for salgsopstillinger for byggegrunde i Florida.\n_START_SECTION_\nAnden akt\n_START_PARAGRAPH_\nAnden akt foreg\xc3\xa5r p\xc3\xa5 ejendomsm\xc3\xa6glerkontoret._NEWLINE_I l\xc3\xb8bet af natten har der v\xc3\xa6ret indbrud p\xc3\xa5 kontoret. Det ser ud til at v\xc3\xa6re et insiderjob, da tyvene bl.a. har stj\xc3\xa5let emnerne og det er op til Williamson og betjenten Baylen at f\xc3\xa5 opklaret hvem der har gjort det. En efter en bliver s\xc3\xa6lgerne hevet ind til Baylen til afh\xc3\xb8ring, mens Williamson fort\xc3\xa6ller at cheferne fra hovedkontoret er p\xc3\xa5 vej. Mens Moss som den f\xc3\xb8rste er til afh\xc3\xb8ring kommer Roma ind p\xc3\xa5 kontoret. Han vil have opklaret om checken fra salget af byggegrunde til Lingk dagen f\xc3\xb8r ogs\xc3\xa5 er stj\xc3\xa5let, men Williamson forsikrer ham om at den blev afleveret i banken aftenen forinden. Dern\xc3\xa6st kommer Levene ind. Han er oppe at k\xc3\xb8re, da det er lykkedes ham at afslutte et stort salg p\xc3\xa5 de d\xc3\xa5rlige emner han fik p\xc3\xa5 restauranten. V\xc3\xa6k er ydmygheden fra aftenen forinden og han t\xc3\xa9r sig i stedet som en verdensmand og fort\xc3\xa6ller om salget til alle der gider h\xc3\xb8re p\xc3\xa5 ham. I periferien sniger Aaronow sig rundt og pr\xc3\xb8ver p\xc3\xa5 at v\xc3\xa6re usynlig. Da Moss kommer ud fra afh\xc3\xb8ring i baglokalet er han rasende og han sk\xc3\xa6lder ud p\xc3\xa5 alt og alle indtil han sm\xc3\xa6kker med d\xc3\xb8ren og skrider. Derp\xc3\xa5 bliver Aaronow hevet ind til afh\xc3\xb8ring. Mens Aaronow er til afh\xc3\xb8ring dukker Lingk op p\xc3\xa5 kontoret. Han har af sin kone f\xc3\xa5et besked p\xc3\xa5 at annullere handlen, der blev indg\xc3\xa5et med Roma. Men Roma n\xc3\xa5r lige at se Lingk ud af vinduet f\xc3\xb8r han ankommer og aftaler et spil med Levene, hvor denne skal udgive sig for at v\xc3\xa6re en vigtig kunde, der skal i lufthavnen. Sammen f\xc3\xa5r Levene og Roma forvirret Lingk s\xc3\xa5 meget at han glemmer at f\xc3\xa5 annulleret handlen, men p\xc3\xa5 det afg\xc3\xb8rende tidspunkt kommer Aaronow rasende ud fra afh\xc3\xb8ring og Williamson bryder Levenes d\xc3\xa6khistorie ved at sende ham med Baylen ind som den n\xc3\xa6ste. I et fors\xc3\xb8g p\xc3\xa5 at rette op p\xc3\xa5 skaden siger Williamson alt det forkerte til Lingk, og f\xc3\xa5r ham til alligevel at annulere salget. Det pisser Roma af, men han kan ikke g\xc3\xb8re noget ved det, da han skal ind til Bayelen. I stedet kommer Levene ud. Han forts\xc3\xa6tter Romas nedg\xc3\xb8relse af Wiliamson, men kommer til at tale over sig og afsl\xc3\xb8rer dermed at det var ham, der br\xc3\xb8d ind p\xc3\xa5 kontoret. Det afg\xc3\xb8rende punkt er at Lingks kontrakt og check i virkeligheden aldrig er blevet afleveret til banken, men blev stj\xc3\xa5let fra Williamsons skrivebord sammen med emnerne, og kun Levene og Williamson ved dette. For at f\xc3\xb8je spot til skade afsl\xc3\xb8rer Williamson overfor Levene at det salg han lukkede tidligere p\xc3\xa5 dagen ikke vil holde, da k\xc3\xb8berne er notorisk kendte for at skrive under p\xc3\xa5 hvad som helst, selvom de ingen penge har. Derp\xc3\xa5 sendes Levene tilbage til en uddybende samtale med Baylen.\n_START_SECTION_\nBaggrund\n_START_PARAGRAPH_\nStykket er delvis inspireret af Mamets egne erfaringer som ejendomsm\xc3\xa6gler i Chicago i slutningen af tresserne._NEWLINE_Titlen er en sammentr\xc3\xa6kning af navnene p\xc3\xa5 to udstykningsomr\xc3\xa5der, Glengarry Highlands og Glen Ross Farms, som s\xc3\xa6lgerne i stykket fors\xc3\xb8ger at s\xc3\xa6lge til modvillige klienter.'